1.2 ปัจจัยความเสี่ยง

ปัจจัยความเสี่ยงในการประกอบธุรกิจของบริษัทฯ จำแนกได้ดังนี้

1. ความเสี่ยงจากการขาดแคลนบุคลากรทางการแพทย์

การประกอบธุรกิจโรงพยาบาลมีความจำเป็นต้องใช้บุคลากรด้านการแพทย์ที่มีความรู้ ความสามารถ
และมีความเชี่ยวชาญ บริษัทฯ
จึงมีความเสี่ยงที่จะขาดแคลนบุคลากรวิชาชีพเหล่านี้เนื่องจากความต้องการที่เพิ่มขึ้นของโรงพยาบาลเอกชนและโรงพยาบาลรัฐ
ดังนั้นบริษัทฯ
ก็ยังคงยึดมั่นในนโยบายในการคงไว้ซึ่งการรักษาความสัมพันธ์อันดีกับแพทย์ผู้เชี่ยวชาญสาขาต่าง ๆ
รวมถึงการอำนวยความสะดวกและความคล่องตัวในการตรวจรักษา ไม่ว่าจะเป็นด้านสถานที่
อุปกรณ์และเครื่องมือแพทย์ และส่งเสริมการพัฒนาความรู้และทักษะแก่บุคลากรอย่างต่อเนื่อง
การจัดให้มีสวัสดิการ ค่าตอบแทน และสภาพแวดล้อมในการทำงานที่เหมาะสม
มุ่งสร้างขวัญและกำลังใจเพื่อสร้างความผูกพันระหว่างบุคลากรและองค์กรในระยะยาว

2. ความเสี่ยงจากการแข่งขันที่รุนแรงในธุรกิจโรงพยาบาล

ปัจจุบันการดำเนินธุรกิจและการให้บริการทางการแพทย์และสาธารณสุขในประเทศมีการแข่งขันที่สูงขึ้น
ทั้งจากโรงพยาบาลภาครัฐและภาคเอกชนอย่างต่อเนื่อง โรงพยาบาลเอกชนหลายแห่งต่างใช้กลยุทธ์
การแข่งขันทั้งในด้านราคา ด้านคุณภาพการให้บริการและความเชี่ยวชาญทางการแพทย์
เพื่อพยายามรักษา ฐานลูกค้าเดิมและหากลุ่มลูกค้าใหม่ ซึ่งมีความเสี่ยงที่ทำให้บริษัทฯ
จะสูญเสียลูกค้าไปให้แก่โรงพยาบาลอื่น

อย่างไรก็ตามโรงพยาบาลฯ
ได้เตรียมรับมือกับการแข่งขันเพื่อรักษาฐานลูกค้าและเพื่อความเป็นโรงพยาบาลชั้นนำในเขตกรุงเทพตะวันออก
โรงพยาบาลฯ ได้มีการลงทุนในอุปกรณ์ทางการแพทย์และระบบเทคโนโลยีสารสนเทศที่ทันสมัย
การนำเสนอสิทธิประโยชน์ที่เพิ่มขึ้นจากการเป็นสมาชิกโรงพยาบาล
นอกจากนี้ยังมีการยกระดับสิ่งอำนวยความสะดวก ปรับปรุงและขยายพื้นที่
เพื่อรองรับการบริการทั้งผู้ป่วยในและผู้ป่วยนอกเพื่อให้ผู้รับบริการได้รับประโยชน์สูงสุด

3. ความเสี่ยงจากการเปลี่ยนแปลงนโยบายของรัฐ

จากการที่โรงพยาบาลฯ ไม่ได้เข้าโครงการประกันสังคมและโครงการหลักประกันสุขภาพ
เป็นเหตุผลหนึ่งที่ส่งผลต่อจำนวนผู้ใช้บริการของโรงพยาบาลเมื่อเทียบกับโรงพยาบาลที่เข้าร่วมโครงการ
อย่างไรก็ตามโรงพยาบาลฯ ยังคงตระหนักถึงความเสี่ยงดังกล่าวเสมอ ดังนั้น โรงพยาบาลฯ
จึงยังคงมีนโยบายมุ่งเน้นที่จะพัฒนาการบริการรักษาพยาบาลและการเอาใจใส่ดูแล
เพื่อให้ผู้ใช้บริการเกิดความพึงพอใจในระดับสูงสุดซึ่งจะเป็นทางเลือกในสิ่งที่ดีกว่าของผู้ใช้บริการอย่างไรก็ตามโรงพยาบาลฯ
ได้มีการพิจารณาถึงการเข้าร่วมโครงการกับหน่วยงานของรัฐโดยมิให้กระทบต่อภาพลักษณ์อยู่เช่นกัน
เช่น กรณีการล้างไต โรงพยาบาลฯ
ได้เปิดโครงการให้ผู้ป่วยสามารถใช้สิทธิเบิกค่าล้างไตกับประกันสังคม
หรือกับหน่วยงานราชการได้ด้วย เป็นต้น

  4. ความเสี่ยงเรื่องการเช่าที่ดิน

โรงพยาบาลไทยนครินทร์ ตั้งอยู่บนที่ดินเช่า ซึ่งบริษัททำสัญญาเช่าระยะยาว 30 ปี
กับสภากาชาดไทย ซึ่งจะครบกำหนดระยะเวลาเช่าตามสัญญาในวันที่ 8 พฤศจิกายน
2561โดยโรงพยาบาลฯ สามารถต่ออายุสัญญาเช่าได้อีกครั้งละ ไม่น้อยกว่า 5 ปี
ในอัตราค่าเช่าและค่าตอบแทนตามที่ทั้งสองฝ่ายตกลงร่วมกัน
และเนื่องจากการครบกำหนดอายุสัญญาก็ใกล้ เข้ามาทุกขณะ ทางโรงพยาบาลฯ
และผู้บริหารต่างก็ตระหนักถึงความเสี่ยงดังกล่าว ดังนั้น โรงพยาบาลฯ
ได้พยายามรักษาสัมพันธภาพอันดีต่อสภากาชาดไทย และปฏิบัติตามเงื่อนไขต่างๆ
ที่ระบุไว้ในสัญญาอย่างเคร่งครัด รวมทั้งการให้ความสนับสนุนและเข้าร่วมกิจกรรมกับสภากาชาดไทย
นอกจากนี้ โรงพยาบาลฯ
ได้พยายามดำเนินการตามกฎหมายเพื่อให้มีการโอนกรรมสิทธิ์ที่ดินด้านข้างและด้านหลังโรงพยาบาลฯ(รวมเนื้อที่ดินประมาณ
16-3-19.5 ไร่) ที่ประมูลซื้อกับ บริษัท บริหารสินทรัพย์ สุขุมวิท จำกัด
ไว้แต่ยังไม่สามารถทำการโอนกรรมสิทธิ์ให้กับโรงพยาบาลฯ ได้
เนื่องจากคดีที่บุคคลภายนอกได้เป็นโจทก์ยื่นฟ้อง บริษัท บริหารสินทรัพย์ สุขุมวิท จำกัด
ศาลได้มีคำสั่งคุ้มครองชั่วคราวห้ามจำหน่าย โอน ที่ดิน ในระหว่างการยื่นคำฟ้องต่อศาลฎีกา

อย่างไรก็ตาม คณะกรรมการบริษัทฯ ได้มีมติจากที่ประชุมคณะกรรมการบริษัทฯ เมื่อวันที่ 27
กันยายน 2556 อนุมัติให้บริษัทฯ ดำเนินการต่ออายุสัญญาเช่าที่ดินกับสภากาชาดไทย
โดยเร่งเจรจาต่ออายุสัญญาเช่าและกำหนดค่าตอบแทน

5.  ข้อพิพาททางกฎหมาย

เนื่องจากปัจจุบันเป็นที่รับรู้กันว่ามีข้อพิพาทและคดีความระหว่างผู้ป่วยกับโรงพยาบาล
และแพทย์เพิ่มมากขึ้น อีกทั้ง
ประชาชนก็ได้รับรู้ข่าวสารถึงกฎหมายใหม่หลายฉบับที่ได้ออกมารับรองคุ้มครองสิทธิเสรีภาพ
และเอื้อประโยชน์ให้กับผู้ป่วยหรือผู้บริโภคมากยิ่งขึ้น เช่น พระราชบัญญัติสุขภาพแห่งชาติ พ.ศ.
2550 พระราชบัญญัติวิธีพิจารณาความคดีผู้บริโภค พ.ศ. 2551
รวมถึงข้อกำหนดเกี่ยวกับการโฆษณาของสถานพยาบาลที่เข้มงวดมากขึ้น ทำให้สถานพยาบาล แพทย์
และพยาบาล ต้องระมัดระวังและรอบคอบในทุก ๆ ด้านที่เกี่ยวข้องกับผู้ป่วยและผู้ใช้บริการ ดังนั้น
เพื่อป้องกันมิให้เกิดความเสี่ยงอันจะนำมาซึ่งการพิพาททางกฎหมาย
โรงพยาบาลไทยนครินทร์ยังคงยึดถือนโยบายในการเจรจาและประนีประนอมเป็นสำคัญ
โดยจะทำการชี้แจงและปรับความเข้าใจ
ถึงแม้ว่าปัญหาที่เกิดขึ้นจะมีสาเหตุจากความคาดหวังของผู้ใช้บริการก็ตาม นอกจากนี้
โรงพยาบาลฯยังมีนโยบายในการจัดการด้านต่าง ๆ ที่มีความเสี่ยงในด้านกฎหมายให้รัดกุมมากยิ่งขึ้น

สำหรับในช่วงที่ผ่านมาโรงพยาบาลมีข้อพิพาททางกฎหมายอยู่บ้าง
แต่ก็ไม่ส่งผลกระทบต่อการดำเนินธุรกิจอย่างมีนัยสำคัญ และไม่กระทบต่อสินทรัพย์ของบริษัทฯ
แต่อย่างใด